**Doi câini**

*Alecu Donici*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un câine, de pe neam dulău,

Prielnic, credincios către stăpânul său,

Odată au văzut

Pe vechiul cunoscut,

Juju, căţel tărcat,

Ce din ogradă an în curte s-au luat

Şi carele acum la o fereastră-n casă,

Şezând pe un covor de cele mai frumoase,

Afară mândru se uita.

– Jujucă: ce mai faci mata?

Întreabă câinele, din coadă dând încet.

(Acesta între câini e semnul de respect.)

– Îţi mulţumesc, mon cher! răspunse lui Juju.

Sunt bine. Dorm, mănânc, alerg, mă hârjonesc

Şi pe saltele moi când vreau mă tăvălesc.

Dar spune-mi: ce faci tu?

– Eu sunt ca purure. Rabd foame, ploaie, ger,

Păzind ograda la boier;

Dorm lângă poartă, sau cu caii,

Şi de la bucătari ades mănânc bătaie.

Ba ieri şi un fecior trei lovituri mi-au tras,

Pentru că n-am lătrat la vreme şi la ceas.

Dar tu, Juju, cu ce-ntâmplare

Ai căpătat favor asupra-ţi aşa mare?

Ce slujbă la stăpân în faptă împlineşti?

Fiind atât de mic, în ce te bizuieşti?

– Eu! au răspuns Juju. Mă mir de întrebare!

Eu fac apporte şi joc ca omul în picioare!

Din oameni iarăşi sunt la soartă în favor,

Pentru că-n două labe ştiu a-umbla uşor

Şi fac apporte

Când pot.